ಲಂಡನ್ ಮತ್ತೆ ಏರಿದ ಕೊರೋನಾ ಅಬ್ಬರ ಡಿಸೆಂಬರ್ 2ರ ತನಕ ಲಾಕ್ ಡೌನ್ ಘೋಷಣೆ ನವದೆಹಲಿ : ಲಂಡನ್ ನಲ್ಲಿ ಕೊರೋನಾ ಸೋಂಕಿನ ಅಬ್ಬರ ಏರುತ್ತಿರುವ ಹಿನ್ನಲೆಯಲ್ಲಿ ಇಂದಿನಿಂದ ಮತ್ತೆ ಲಾಕ್ ಡೌನ್ ಜಾರಿ ಮಾಡಲಾಗಿದೆ. ಡಿಸೆಂಬರ್ 2ರವರೆಗೆ ಲಾಕ್ ಡೌನ್ ಜಾರಿಗೊಳಿಸಲಾಗಿದ್ದು, ಇದು ಮತ್ತಷ್ಟು ದಿನ ಮುಂದುವರಿಯುವ ಸಾಧ್ಯತೆಗಳಿದೆ ಎಂದು ಹೇಳಲಾಗಿದೆ. ಎರಡನೇ ಹಂತದ ಲಾಕ್ ಡೌನ್ಗೆ ಹೌಸ್ ಆಫ್ ಕಾಮನ್ಸ್ ಅಂಗೀಕಾರ ನೀಡಿದ್ದು, ಮನೆಯಲ್ಲಿಯೇ ಇರಿ ಎಂದು ಸಂದೇಶ ನೀಡಲಾಗಿದೆ. ಮಾರ್ಚ್ 23ರ ಮೊದಲ ಹಂತದ ಲಾಕ್ ಡೌನ್ ಗೆ ಹೋಲಿಸಿದರೆ ಎರಡನೇ ಲಾಕ್ ಡೌನ್ ಅತ್ಯಂತ ಹೆಚ್ಚು ಕಟ್ಟುನಿಟ್ಟಾಗಿರಲಿದೆ. ಅಗತ್ಯ ವಸ್ತುಗಳಾದ ದಿನಸಿ ಸಾಮಾನು ಹಾಗೂ ಆಹಾರ ಪಾರ್ಸೆಲ್ ಒದಗಿಸುವ ಮಳಿಗೆಗಳು ಮಾತ್ರ ಬಾಗಿಲು ತೆರೆಯಲಿದ್ದು, ಶಾಲೆಗಳು ಮತ್ತು ವಿಶ್ವವಿದ್ಯಾಲಯಗಳು ಎಂದಿನಂತೆ ಕಾರ್ಯಾಚರಿಸಲಿವೆ. ಉದ್ಯೋಗಿಗಳಿಗೆ ವರ್ಕ್ ಫ್ರಮ್ ಹೋಮ್ ಕಡ್ಡಾಯ, ಅನಿವಾರ್ಯವಾಗಿ ಕಚೇರಿಗೆ ಹೋಗಬೇಕಾಗುವವರಿಗೆ ಪ್ರಯಾಣಕ್ಕೆ ಅನುಮತಿ ನೀಡಲಾಗಿದೆ. ಜೊತೆಗೆ ಉದ್ಯೋಗ ಕಳೆದುಕೊಂಡವರಿಗೆ ಮತ್ತು ನಷ್ಟಕ್ಕೆ ಸಿಲುಕಿದ ಸಂಸ್ಥೆಗಳಿಗೆ ಸರಕಾರವೇ ಆರ್ಥಿಕ ಸಹಾಯ ನೀಡಲಿದೆ.